‘একাকিত্ব’ নামের দীর্ঘ রচনাটিতে এক সচ্ছল শিক্ষিকা সুখী নারীর জীবনও প্রবাসী পুত্রের ভিন্ন সংস্কৃতির আবহে লালিত জীবনাচারকে মেনে নিতে না-পারায় কষ্টে, নৈঃসঙ্গ্যবোধে পীড়িত হয়ে কেমন দুর্বিষহ হয়ে ওঠে তার অন্তরঙ্গ কাহিনি বিধৃত হয়েছে। পুত্রকে নিয়ে মায়ের স্বপ্নভঙ্গজনিত বিষাদই এই একাকিত্বের জনক আর এর সঙ্গে যুক্ত হয়েছে প্রাচ্য ও পাশ্চাত্য সংস্কৃতির দ্বন্দ্ব ও বৈষম্য। মাতৃমনের শূন্যতাজনিত হাহাকার কাহিনির শেষ অংশকে করুণরসে সিক্ত করে তুলেছে।